钦定古今图书集成/明伦汇编/官常典/第508卷 > 周美
## 钦定古今图书集成/明伦汇编/官常典/第508卷 > 周美

按《宋史》本传：“美字之纯，灵州回乐人。少隶朔方军，以
材武称。赵保吉陷灵州，美弃其族，间走归京师，天子
召见，隶禁军。契丹犯边，真宗幸澶州，御城北门，美慷
慨自陈，愿假数骑缚契丹将致阙下。帝壮之，常令宿
卫。天圣初，德明部落寇平凉方渠，美以军候戍边，与
州将追战，破之于九井原乌仑河，斩首甚众，累迁天”
武都虞候。元昊反，陕西用兵，经略使夏竦荐其材，擢
供备库使、延州兵马都监。夏人既破金明诸砦，美请
于经略使范仲淹曰：“夏人新得志，其势必复来。金明
当边冲，我之弊也。今不亟完，将遂失之。”仲淹因属美
复城如故。数日，贼果来，其众数万薄金明，阵于延安
城北三十里。美领众二千力战，扺暮，援兵不至，乃徙
军山北，多设疑兵。夏人望见，以为救至，即引去。既而
复出艾蒿砦，遂至郭北平，夜斗不解。美率众使人持
一炬，从间道上山，益张旗帜，四面大噪。贼惧走，获牛
羊、橐驼、铠甲数千计，遂募兵筑万安城而还。敌复寇
金明，美引兵由虞家堡并北山而下，敌即引却。迁文
思使，徙知保定军。经略使庞籍表留之，改东路都巡
检使。败敌于金汤城，焚其族部二十一。元昊大入，据
承平砦，诸将会兵议攻讨，洛苑副使种世衡请赍三
日粮，直𢭏敌穴。美曰：“彼知我来，必设伏待我，不如间
道掩其不意。”世衡不听。美独以西兵出芙蓉谷，大破
敌，世衡等果无功。未几，敌复略土。砦，美迎击于野
家店，追北至拓跋谷，大败其众，以功迁右骐骥使。军
还，筑栅于葱梅官道谷，以据敌路。令士卒益种营田，
岁收谷六千斛。复率众繇厅子部西济大理河，屠札
万多移二百帐，焚其积聚以归籍。仲淹交荐之，除鄜
延路兵马都监，迁贺州刺史。初，美自灵武来，上其所
服精甲，诏藏军器库，至是，加饰黄金，遣使即军中赐
之。又破敌于无定河，乘胜至绥州，杀其酋豪，焚庐帐，
获牛马羊驼器械三百计。因城龙口、平砦。敌以精骑
数千来袭，美从百馀骑驰击破之。加本路钤辖，遂为
副总管，迁龙神卫四厢都指挥使、通州刺史，进捧日
天武四厢都指挥使、陵州团练使。庆历中，又城清水、
安定、黑水、佛堂、北横山、干谷、土明、柳谷、雕巢、卢儿原、
安砦十一堡。安定之役，谍报敌数万将大至，经略使
遣管勾机宜楚建中分诸将兵，趣城黑水以待。诸将
惮敌且至，不肯与兵。美曰：“兵尝以寡击众，何自怯也？”
卒以兵二千与建中，而敌亦引去。每边书至，诸将各
择便利，独美未尝辞难，然所向辄克，诸将以此服之。
历侍卫亲军马军殿前都虞候、眉州防御使、步军副
都指挥使、遂州观察使、鄜延副都总管。召还，授耀州
观察使，又进马军副都指挥使。卒，赠忠武军节度使，
谥忠毅。自陕西用兵，诸将多不利。美前后十馀战，平
族帐二百，焚二十一，招种落内附者十一族，复城堡
甚多。在军中所得禄赐，多分其戏下，有馀“悉飨劳之。”
及死，家无馀赀。子蚤卒，以孙永清为子。